  Виталий Пронин Эграысь 95 аресъем А. Корепанова али но керттӥськыны яратэ.Эгра ёросысь Быдӟым оже пыриськем муртъёс пӧлысь 9 ветеран улэп на. Соос пӧлысь 7-ез удмуртъёс, 2-ез нылкышноос. 361 зенитно-артиллерийской полкын вал Анна Кузьмовна Корепанова - Эгра ёрослэн дано адямиез. Парта сьӧрысь - колхозэ- Атае Эгра ёросысь Порвай гуртысь Кузьма Михайлович Перевощиков вал, - веранзэ мытэ Анна Кузьмовна. - Мон семьяямы 2-тӥез пинал вал. 2 ареслы бадӟым братэным мумытэк вазь кылиськеммы. Мыным соку 1 арес но ӝыны гинэ вылэм. Сюранаймы милемыз ӧз обидьы. Со эшшо 4 пинал вордӥз на. Бадӟым семьяен улонмы радъяськыны кутскиз ни вал кадь, Порвай гуртамы «горд атас» кузёяськиз.Быдэс гуртысь 2-3 корка гинэ кылиз. Начар улэмысьтымы, школае, 9 аресам потыса гинэ, мынӥ. Нуналлы быдэ артысь Мазьги гуртэ 3 иськеме ветлӥмы. Начальной школаез йылпумъяй но, нэнэ ужано шуиз. Озьы мон 12 аресысен ужаны кутски. Нырысь Эграын одӥг семьяын няня луыса тырши, собере - колхоз бусыын валэн. 14 арес тырмыса, тэль кораны ыстӥзы. Отӥяз но кытчы ыстӥзы, отын ик ужай.Война кутскон аре гуртысь вань воргоронъёсты оже басьтӥзы, нош нылъёсты но нылкышноосты - Кекоранэ, чугун сюрес вылэ. Кӧня ке ужаммы бере Ижысь аэродромез лэсьтонэ келязы. Бертылытэк 5 толэзь улӥмы. Тросэз тэйњизы, кормаськон кутӥзы.Оже яке заводэ1942-тӥ арын 2-тӥ декабре 5 часын ӵукна Порвайтӥмы 2 тодмотэм нылкышноос гожъяськыса ветлӥзы. Списоке 5 нылъёсты пыртӥзы, пӧлазы мон но шеди, ӵуказе ӵукнаяз Годекшурысь конторае мыныны косӥзы. Отчы вуимы но, контораын эмъясьёс пуко. Кинлэн ке трахома, кинлэн ке чесотка, шуизы. Эшеным гинэ таза вылӥськеммы. Оло шумпотод солы, оло куректод. Войнае, пе, басьтом. Гуртын кошкеммес  тодытэк кылёзы шуыса, бӧрдӥськомы.Одӥгез кышномурт вылысьтыз шубазэ кыльыса сётӥз, нош мукетыз гуртэ бертылыны лэзиз. Порвае вуимы но, коркась корка пыраса, нянь бичамы. Тятя мунчо эстӥз, муми эшшо 2 нянь сукыри пыжиз на. Ӵуказеяз вазь ӵукна милемыз Кез станцие валэн келязы. Вань уйпал ёросъёсысь ми кадь нылъёс отчы люкаськиллям.Кудпала мынонмес одӥгмы но ӧм тодэ. Провожатоймы трос ӧз вераськы, шуиз: Магнитогорске мыномы, отысен военной дӥсен адямиос ке пумитазы - оже басьтозы, гражданской дӥсен ке - заводэ. Кулэ интые вуимы но, 11 кузя лейтенантъёс сыло. 1-2 толэзьзэ, пе, дышетскоды. Озьы ми Глазов районысь Понино гуртысь нылэн связистэ шедимы.Кыӵе ке бараке пыртэмзы бере 600 грамм нянь сётӥзы - со, пе, быдэс нуналлы, 1 дуры кизер шыд, 1 пуньы ӝук. Шыдам кӧжы кадь сьӧд маке уя. Мон сое куртчи но курытысьтыз кытчы пырон инты уг шедьтӥськы. Озьы нырысьсэ перецез оскалтӥ.Кӧламы барак нергеын, пичильтык куро вӧлдэмын вал. Толэзь куспын котьмалы дышимы: противогаз дӥсяны, винтовка сэрттыны-пертчыны, строен ветлыны. Нылъёслэсь тазалыксэс эшшо одӥг пол комиссия эскериз на. Кӧня ке муртэ доразы келязы, нош кылемъёсыз присяга кутӥмы. Собере милемыз мунчое нуизы. Одӥг палтӥз пыримы но мукет палтӥз потӥмы. Монэ калык радъя дӥсязы. Ватной штание бадӟым ке но вал, мыным со туж яраз. Тушмонъёс я асьмелэнъёс? Милемыз Мурманскысь Кандры станцие келязы. Поездысь васькимы гинэ, шорамы инмысен 3 самолётъёс ыбылӥзы. Кышкаса командирмы борды ӟыгырским. 1943-тӥ арын март толэзе вал со.Отӥяз ыбылэм-пуштылэм куаралы дышимы. Ӟуч кылэз но пумен умойгес тодӥ. Ӵемысь постын сылылӥмы. Сак пельёс сяна, лэчыт син кулэ вал. Одӥг нуналэ адӟисько: батареямы котыртӥ шоголь дӥсяськем кышномурт калге - нокытчы уг дырты, котыр утчаське. Адӟемме соку ик дивизионэ ивортӥ. Нош со воксё воргорон вылэм - тушмон разведчик. Сак луэме понна «За отвагу» медаль сётӥзы.Самолётъёсты ми кыдёкысен тодманы дышимы. Тушмон самолётъёс паськыт ныроесь вал, асьмелэн - йылсо, куаразы но пӧртэм: соослэн шулась, асьмелэн - шыпыт. 1944-тӥ арын март толэзе милям батареямы пала 5 самолёт матэктӥз. Тушмонлэн шуыса, милемды соос шоры ыбылыны косӥзы вал, но мон командиръёслы асьмелэнъёс со шуыса кесяськи. Таиз учыр понна «Отличник ПВО» гадьпус сётӥзы.Нош одӥг пол возьытэ вуттӥзы, строй азе поттыса ик. Мыным вазенгес ик ефрейтор звание сётӥзы вал, но лычкаосты погонъёсам вурыны кепырай. Дышетскеме 3 класс сяна ӧй вал бере, командиръёслэсь возьыт потылӥз. Выговор сётом шуыса кышкатэмзы бере гинэ соосты вури.Вормон Нунал Вормон Нуналэ мыным постын сылыны удалтӥз. Лейтенантмы тревога сётыны куриз. Ваньмес строе султытӥзы но вормон сярысь ивортӥзы. Ми ма карыны паймимы: оло шумпотод, оло бӧрдод. Ог-огмы борды сыӵе юн дышимы, люкиськоно луоз шуыса, бӧрдӥськомы.Вордскем гуртам мон июль толэзе вуи. Гуртын пересь бубамы гинэ вал, дядяймы - вукоын, нэнэмы - бусыын. Кӧня ке час куспын коркаямы тачак калык люкаськиз. Но шутэтскыны ӧйлась - колхозэ ужаны потӥ.Трос аръёс ӵоже Правой Кушья гуртын улӥ. Кузпалэным ӵош 4 нылпи будэтӥмы. Жаляса верано, кузпалы но одӥгез пиналы улонысь кошкизы ни. Егит дыръям туж яратылӥ шулдыръяськыны, ансамбле кырӟаны ветлӥ.Берло аръёссэ Эгра каргуртысь чебер но шуныт квартираын улӥсько. Ваньмон дыръям киужен вырисько: керттӥськисько но чильпаськисько. Половикъёсы тани кузьманы но, вузаны но окмо. Чидатэк витисько ни 9-тӥ Май праздникез. Эшъёсынымы пумиськиськомы, ортчемзэ тодамы вайиськомы. Милемлы сяськаос кузьмало. Табере милемлы кузьымъёс кулэ ӧвӧл - шуныт кыл но саклык окме.                  Валентина Емельянова      